kardosdrur/scandi-wiki huggingface dataset:
Cidade Velha

Cidade Velha (portugisisk for "gammelbyen"), eller Sidadi Velha (lokalt kreolsksprog, Bádiu) er en by 15 km fra Kap Verdes hovedstad Praia på øen Santiago. Tidligere var byen Kap Verdes hovedstad og hed tidligere Ribeira Grande. Cidade Velha er den ældste bosætning på Kap Verde og den første europæiske i troperne. Byen blev grundlagt af portugiserne.

Historie 
Øen blev kaldt Ribeira Grande (portugisisk for Stordal) af Antonio da Noli som den første europæiske bosætning i troperne og som Kap Verdes første bosætning i 1462. I 1466 fik Cidade Velha monopol på slavehandel og blev en vigtig by i det portugisiske imperium. Slaver fra Guinea-Bissau og Sierra Leone blev fragtet fra Cidade Velha til Brasilien og Vestindien. Den store dal fungerede som et fængsel for slaverne, mens de ventede på at blive fragtet til den nye verden.

I 1533 blev byen sæde for Den katolske kirkes vestafrikanske bispedømme og fik bystatus i 1572. I 1585 og i 1586 angreb Sir Francis Drake byen to gange. Den portugisiske slavehandel blev standset i byen i 1712 af franskmanden Jacques Cassart som plyndrede og ødelagde byen. Efter denne hændelse flyttede portugiserne Kap Verdes hovedstad til Praia.

I dag er Cidade Velha en lille fiskerlandsby og hovedlandbrugsartiklerne er sukkerrør, kokosnødder og mango.

Tætsteder i nærheden af Cidade Velha 
 Rui Vaz i nordøst
 Praia i øst

Befolkningsudvikling

Seværdigheder 
 Pelourinho – offentlig afstraffelsessted beliggende på et torv praça. Første gang rejst i 1520
 Fort Real de São Filipe er en festning opført i 1590, for at beskytte byen mod pirater, englændere og franskmænd. Ligger 120 moh.

Byer på Kap Verde
Verdensarvsområder i Afrika
Amílcar Cabral

Amílcar Cabral (født 21. september 1924, død 20. januar 1973) var en afrikansk agronom, skribent og guerillaleder. Født i Bafata, Guinea-Bissau, men søn af kapverdere. Uddannet i Lissabon, Portugal, hvor han kom i kontakt med afrikanske nationalistbevægelser. Han var med til at stifte og lede Partido Africano da Independência da Guiné e Cabo Verde (PAIGC), som blandt andet drev væbnet modstandskamp mod den portugisiske kolonimagt i portugisisk Guinea (Guinea-Bissau) og Kap Verde. Hans bror Luís Cabral var præsident i Guinea-Bissau.

Lufthavnen på den kapverdiske ø Sal, Amílcar Cabral International Airport er opkaldt efter ham.

Referencer

Eksterne henvisninger 

Personer fra Guinea-Bissau
Personer fra Kap Verde
Agronomer
Portman Road

Portman Road er et fodboldstadion i Ipswich, England og hjemmebanen til fodboldklubben Ipswich Town FC. Portman Road blev åbnet i 1884 og har en kapacitet på 30.300 siddepladser. Publikumsrekorden er på 38.010 tilskuere, fra kampen mod Leeds United FC i sjette runde i FA-cupen den 8. marts 1975.

Eksterne henvisninger 

 Stadiumguide.com – Home Park 
 Internet Football Grounds Guide – Portman Road, Ipswich Town FC

Fodboldstadioner i England
Ipswich
Etableret i 1884
Ipswich Town F.C.
Gris (flertydig)

Gris kan henføre til flere artikler:
 Svin – et pattedyr
 Y-tog, skinnebusser og andre togtyper benyttet af de danske privatbaner
 Flere danske privatbaner jf. ovenfor.
Nordlig søelefant

Den nordlige søelefant (Mirounga angustirostris) er den ene af to arter søelefanter (den anden er den sydlige søelefant), der tilhører familien ægte sæler (Phocidae). Navnet skyldes dels dyrenes størrelse, dels hannens (tyrens) oppustelige snabelagtige næse, som blandt andet anvendes i parringstiden, hvor den blæses op og er med til at skabe meget kraftige lyde. Tyrene bruger disse brøl til at komme i kontakt med hunnerne (køerne), og det er ikke ualmindeligt, at en tyr parrer sig med mere end 50 køer på en enkelt sæson.

Tyrene kan blive op til fem meter lange, mens køerne er noget mindre med en størrelse på omkring tre meter. Også vægtmæssigt er der betragtelig forskel, idet fuldvoksne tyre vejer omkring 1.800 kg, mens køerne typisk vejer omkring 650 kg.

Levesteder
Den nordlige søelefant lever nær kysten i det østlige Stillehav fra Alaska i nord til Baja California i syd. Trods den lange strækning, de kan findes på, er der kun få større ynglesteder, primært på øer lidt uden for kysten. Fire af de større ynglesteder befinder sig ved Californiens kyst.

Historie
I begyndelsen af det 18. århundrede foregik der intensiv jagt på den nordlige søelefant på grund af den olieholdige spæk, som var eftertragtet. Arten var nær ved at blive udryddet et par hundrede år senere, hvor det menes, at bestanden, da den var mindst, ikke oversteg 1.000 dyr. Den sidste koloni befandt sig på mexicansk område, og landets regering sørgede for at frede søelefanterne. Dette blev i begyndelsen af det 20. århundrede også tilfældet i USA, og siden er bestanden vokset og har genindtaget hele kysten. Den nuværende bestand menes at være på over 100.000 dyr.

Ægte sæler
Nordamerikas fauna
Sao (civilisation)

Saoerne var en afrikansk civilisation, som levede nær floden Chari syd for Tchad-søen i territoriet, som senere blev en del af Cameroun og Tchad.

Tchads historie
Arkæologiske kulturer
Civilisationer
Tapdrup Kirke

Tapdrup Kirke ligger i landsbyen Tapdrup. Kirken hører til Tapdrup Sogn i Viborg Kommune.

Man kender ikke dens præcise alder, men den vurderes til at være bygget i 1200-tallet af en herremand. Bygningen er lavet i romansk stil af store kvadersten (samt kampesten og munkesten på nordsiden) med en portal bestående af seks fritstående søjler. Kirkens ældste inventar er et røgelseskar, som er blevet brugt til katolske gudstjenester og bibeholdt på trods af reformationen. Over korbuen hænger en krucifiks fra 1400-tallet skåret i egetræ. Kirkens lutheranske altertavle blev skænket af den lokale herregård (Skovsgård) i 1613. Alterbilledet forestiller indstiftelsen af nadveren og er fra 1702. I 1788 skænkede godsejeren Johan Braëm forskelligt betydeligt inventar til kirken bl.a. døbefronten og prædikestolen. I dette år gennemgik kirken en større restauration.

I senmiddelalderen blev kirkens tårn bygget, den gamle klokke eksisterer dog ikke mere. Gennem årene er kirken flere gange blevet restaureret. Det skete senest i 1962-1963.

Fra 1536 til 1812 hørte kirken til Gråbrødre Sogn. I 1812 kom den under Viborg Domsogn. Det varede indtil 1921, hvor det selvstændige Asmild-Tapdrup Pastorat blev stiftet og her til hører den stadig.

Eksterne kilder og henvisninger 
 Tapdrup Kirke hos KortTilKirken.dk

Kirker i Viborg Kommune
Kirker i Viborg Amt
Kirker i Viborg Stift
Den afrikanske befrielsesdag

Den afrikanske befrielsesdag, d. 25. maj er en årlig helligdag i adskillige lande i Afrika.
 
Helligdage
Blaise Nkufo

Blaise Isetsima Nkufo (født 25. maj 1975 i Kinshasa) er en tidligere schweizisk fodboldspiller. Han spillede sidst for amerikanske Seattle Sounders, hvor han stoppede karrieren i 2011.
Blaise Nkufo havde i sin tidligere spillertid en kaotisk karriere, med klubskifte hvert eneste år fra 1993-2003, men spillede fra 2003 til 2010 hos FC Twente i Holland. Han skiftede i 2010 til Seattle Sounders i USA, hvor han nåede at spille elleve kampe.

Blaise Nkufo, som i øvrigt var den første sorte spiller der optrådte på det schweiziske landshold, står noteret for 34 landskampe og syv scoringer. Han har deltaget ved VM i 2010 i Sydafrika.

I et interview 18. april 2008, fortalte Blaise at hans rigtige efternavn er Kufo, ikke N'Kufo.

Eksterne henvisninger 

 FC Twente Online / Nkufo (Billeder)

Fodboldspillere fra Schweiz
Deltagere ved verdensmesterskabet i fodbold 2010
Fodboldspillere fra FC Lausanne-Sport
Fodboldspillere fra Yverdon-Sport FC
Fodboldspillere fra Grasshopper-Club Zürich
Fodboldspillere fra Mainz 05
Fodboldspillere fra Hannover 96
Fodboldspillere fra FC Twente
Fodboldspillere fra Seattle Sounders
Fodboldspillere fra FC Lugano
Mogens Absalonsen

Mogens Absalonsen (2. februar 1928 – 8. februar 2008) var direktør i Dansk Supermarked.

Absalonsen var direktør, mens Dansk Supermarked foretog kraftige udvidelser så som Bilka og Netto.

Referencer 

Erhvervsfolk fra Danmark
Mads Hak

Mads Hak (eller Mads Hack) (død 1555) var en dansk matematiker, musiker, "lector musices" og komponist.

Liv og gerning 
Til forskel for mange andre af tidens musikpersoner var Mads Hak sandsynligvis af dansk afstamning, muligvis af en dansk uradelsslægt. Man ved, at han fra 1539-1545 var lektor i matematik ved Københavns Universitet, i hvilken egenskab han tillige holdt forelæsninger over musikken, og at han havde et kannikepræbende ved Lunds domkirke som løn. Fra oldtiden af betragtede man musikken som hørende sammen med matematik og Mads Hak holdt forelæsninger over musikkens natur, men samtidig var han en kort tid leder af det kongelige kantori og afholdt også praktiske musikalske øvelser med de studerende og drenge fra latinskolen.

Mads Hak havde studeret i Wittenberg i vinterhalvåret 1532-1533, og formodentlig var det også her, at han erhvervede sig magistergraden. I Nürnberg udgav han 1537 et lille versificeret latinsk skrift af astronomisk Indhold. For at tilegne sig grundigere kundskaber rejste han i 1545 atter til Wittenberg og vendte tilsyneladende ikke tilbage til Danmark.

Han døde i 1555.

Værker 
Der kendes fra overleverede nodebøger en 5-stemmig fuga komponeret af ham, men han vides også at have komponeret musik i 1540 i anledning af dronning Dorotheas første kirkegang efter hendes nedkomst med sønnen Magnus. Det er muligvis det samme musikstykke med 24 stemmer, som blev opført under hans ledelse af 50 sangere.

Noter

Litteratur 
 V.C. Ravn: "Hack, Mads" (i: Dansk biografisk Leksikon, 1. udgave, bind VI; KJøbenhavn 1892; s. 441-442) 
 Nils Schiørring: Musikkens historie i Danmark

Tjek fødselsår
Komponister fra Danmark
Renæssancekomponister
Î

Î bruges på flere sprog til at udtrykke en særlig udtale af bogstavet I, eller til at differentiere homofoner.

Fransk 

På moderne fransk er accentet et ortografisk tegn, der blandt andet anvendes hvor et "s" er forsvundet fra sproget:
tidligere abisme > moderne abîme ("bundløst dyb")

Rumænsk 

Anvendes for lyden /ɨ/ som f.eks. "în" (præpositionen "i").

Bogstaver
Paul (Kap Verde)

Paul er en kommune på den kapverdiske ø Santo Antão, som er en del af øgruppen Barlavento. Administrationscentrum er Santo António das Pombas

Kap Verde
Kommuner
São Vicente (Kap Verde)

São Vicente (portugisisk for Sankt Vincent), også Sanvicente eller Sanvcênt på kreolsk, er en af øerne i Kap Verdes øgruppe Barlavento. Nordvest for øen ligger São Vicentekanalen og øen Santo Antão. I sydøst ligger øen São Nicolau. Øens lufthavn ligger i sydvest.

Øen har en befolkning på 67.163 indbyggere. Hovedbyen er Mindelo, som er Kap Verdes næststørste, har 96% af befolkningen.

Øer i Kap Verde
São Nicolau

São Nicolau er en af øerne i øgruppen Barlavento i Kap Verde. Areal: 388 km². 12.864 indbyggere, hvoraf 4892 bor i Ribeira Brava.

Øer i Kap Verde
Sal (Kap Verde)

Sal er en af øerne i øgruppen Barlavento i Kap Verde. Areal: 216 km². 17.244 indbyggere, hvoraf 11367 bor i Santa Maria og 5.877 i Espargos. Kap Verdes internationale lufthavn, Amílcar Cabral International Airport, ligger ved Espargos.

Eksterne henvisninger 

Øer i Kap Verde
Krisecenter

Et krisecenter er et tilflugtssted for personer som søger et sikkert tilholdssted, for at blive fri for voldsovergreb så som partnervold.

Dannerhuset og Frederiksværk Krisecenter er eksempler på kendte krisecentre i Danmark. Der findes krisecentre for både mænd og kvinder og deres børn.

I Danmark var der i 2021 omkring 78 krisecentre til kvinder og 9 krisecentre til mænd, 4 krisecentre der accepterer både mænd og kvinder, og to centre for æres-relateret vold (både mænd og kvinder). Krisecentretilbud og andre rådgivningstilbud koordineres gennem Lev Uden Vold.

Lovgivning om krisecentre 

Mænd og kvinder har forskellige forudsætninger for at få adgang til hjælp på et krisecenter når de er udsat for partnervold. Kvinders adgang til krisecentre er sikret via Serviceloven §109:  

"Kommunalbestyrelsen skal tilbyde midlertidigt ophold i boformer til kvinder, som har været udsat for vold, trusler om vold eller tilsvarende krise i relation til familie- eller samlivsforhold. Kvinderne kan være ledsaget af børn, og de modtager under opholdet omsorg og støtte."

Partnervoldsudsatte mænd er ikke dækket af en lov til dette formålet. Derfor operer krisecentrene der hjælper mænd og deres børn under Serviceloven §110, som er tiltænkt hjemløse:

"Kommunalbestyrelsen skal tilbyde midlertidigt ophold i boformer til personer med særlige sociale problemer, som ikke har eller ikke kan opholde sig i egen bolig, og som har behov for botilbud og for tilbud om aktiverende støtte, omsorg og efterfølgende hjælp."

Den forskellige behandling af kvinder og mænd giver ikke den samme adgang til krisecentre, sikkerhed og støtte. 

Forsøg på at ændre Serviceloven §109 til en lov der gælder alle partnervoldsramte er blevet rejst af partier og nedstemt i Folketinget og som borgerforslag til Folketinget.

Eksterne henvisninger 
 Krisecenter fra Leksikon for det 21. århundrede
 Dannerhuset

Reference 

Beboelsesbygninger
Boa Vista (Kap Verde)

Boa Vista (portugisisk for God udsigt) er en flad ørkenø i øgruppen Barlavento i Kap Verde, og er også den østligste. Øens økonomi var oprindeligt baseret på landbrug, men ørkenspredning gjorde, at udvinding af salt blev vigtigere. I dag er dyrkning af daddelpalmer og turisme de vigtigste næringsveje.

Øens areal er på 620 km², hvilket gør den til Kap Verdes tredjestørste ø, efter Santo Antão og Santiago. Øen ligger 455 km vest for Afrikas fastland.

Øens højeste punkt er Monte Estancia (387 moh). Der er 3.353 indbyggere på øen.

Eksterne links 
 Boavista - Turist hjemmeside
 Câmara Municipal da Boa Vista 

Øer i Kap Verde
Ó

Ó bruges på flere sprog til at udtrykke en særlig udtale af O eller til at differentiere homofoner.

Færøsk

Anvendes for flere forskellige lyde.

Islandsk

Anvendes for lyden /ou/.

Polsk

Anvendes for lyden /u/ i nogle ord:
latin carolus > polsk król ("konge" < fra Carolus Magnus, Karl den Store)

Spansk

Anvendes til flere formål, f.eks. at mærke tryk eller at differentiere homofoner:
dios "gud" / ¡Adiós! ("farvel!")

Ungarsk

Accenten betegner, at vokalen er lang.

Sorbisk
Anvendes for lyden  på øvresorbisk og for lyden  eller  på nedresorbisk. På nordsorbisk anvendes Ó i starten af ord for lyden surd plosive ; mens ó anvendes for lyden .
Maio

Maio (portugisisk for maj) er den østligste af øerne i øgruppen Sotavento, Kap Verde. Maio ligger syd for øen Boa Vista og øst for Santiago. Øen har fået sit navn efter at europæiske opdagelsesrejsende så øen for første gang 1. maj 1460. Maio er kendt for sine træer, noget som er usædvanligt for Kap Verde.

Øens største by er Vila do Maio, også kendt som Porto Inglês, med 1.561 indbyggere.

Øen har en befolkning på 5.435 indbyggere. Arealet er på 269 km² og der er en befolkningstæthed på 20,2 pr. km². Øens højeste bjerg, Monte Penoso på 436 moh, ligger på østkysten i en lille bjergkæde.

Øer i Kap Verde
Brava

Brava er en vulkansk ø i øgruppen Sotavento, Kap Verde. Øens højeste punkt er Monte Fontainhas på 976 m. 

Brava, der er på 64 km² er Kap Verdes mindste befolkede ø, og øen blev befolket for første gang i 1540'erne. Øens befolkning øgedes i forbindelse med et vulkanudbrud på naboøen Fogo i 1675. Hovednæringsvejen var længe hvalfangst, men er nu knyttet til landbrug.

Den samlede befolkning på Brava udgør omkring 4.300, og øens største by er Vila Nova Sintra.

Øer i Kap Verde
Barlavento

Barlavento er Kap Verdes nordlige øgruppe.

Øgruppen kan deles ind i to grupper:
 Øerne i vest (Santo Antão, São Vicente, São Nicolau, Santa Luzia, Branco og Razo) som er klippeformet, vulkanske og med landbrugsområder.
 Øerne i øst (Sal og Boa Vista) som er flade og ørkenpræget. Økonomien på disse øer var tidligere baseret på udvinding af salt, men rettes nu ind mod turisme.

Øer i Kap Verde
Santiago (Kap Verde)

Santiago (portugisisk for "Apostelen Jakob"), eller Santiagu på det lokale kreolsprog bádiu, er den største ø tilhørende Kap Verde og halvdelen af landets befolkning bor på denne ø.

Santiago ligger mellem øerne Maio (40 km vest) og Fogo (50 km øst) og tilhører øgruppen Sotavento. Santiago var den første ø, som blev befolket i 1462 i dalen Ribeira Grande, den blev senere til byen Cidade Velha.

På øen ligger Kap Verdes hovedstad Praia (portugisisk for strand) og en international lufthavn. Andre byer på øen er:
Assomada og Tarrafal.

Øer i Kap Verde
Fogo

Fogo (portugisisk for ild) er en vulkansk ø i den kapverdiske øgruppe Sotavento. Fogo er den mest fremtrædende af øerne i denne øgruppe eftersom øens højeste punkt, Vulkanen Fogo, er 2.829 meter over havet. Vulkanen havde sit sidste udbrud i 1995. Ved foden af vulkanen ligger den lille landsby Chã das Caldeiras. Areal: 476 km². Antal indbyggere var i 1991 40.000, men er blevet reduceret til 37.409 i 2001.

Øer i Kap Verde
Sotavento

Sotavento er Kap Verdes sydlige øgruppe og består af de fire øer Maio, Brava, Fogo og Santiago. Maio ligger i øst og er en flad ørkenagtig ø, mens de tre sidste er klippeformede og vulkanske og er de øer, som først blev befolket på Kap Verde.

Øer i Kap Verde
Razo

Razo er en lille ubeboet ø i Barlaventos øgruppe i Kap Verde, og er kendt som Razolærkens (Alauda razae) eneste tilholdssted. Øen er sammen med øen Branco det eneste kendte tilholdssted for kapverdisk kæmpeøgle, som nu antages for at være uddød.

Øer i Kap Verde
Santa Luzia (Kap Verde)

Santa Luzia (portugisisk for Saint Lucia) er en ø i øgruppen Barlavento i Kap Verde. Den ubeboede ø ligger mellem São Nicolau og São Vicente. Areal: 35 km². Øens højeste punkt er Monte Grande (395 moh). 

Øer i Kap Verde
Ilhéu Branco

Ilhéu Branco (portugisisk for hvid småø) er en ø i øgruppen Barlavento i Kap Verde.

Øer i Kap Verde
Flytoget

Flytoget, litreret BM 71, er et højhastighedstog, der kører mellem Oslo Lufthavn, Gardermoen og Oslo Sentralstasjon og videre til Asker og Drammen sydvest for Oslo. Selskabet Flytoget AS står for driften. Indtil 2001 hed selskabet NSB Gardermobanen AS. Turen tager mellem 19 og 22 minutter fra Gardermoen til Oslo. 

Da Stortinget den 8. oktober 1992 vedtog, at Gardermoen skulle være Oslos nye hovedlufthavn, vedtogets det samtidigt, at tog skulle være det vigtigste transportmiddel. Et nyt højhastighedstog (GMB type 71) skulle være et konkurrencedygtigt, fremtidsrettet og miljøvenligt transportalternativ.

Udbygningen af Gardermobanen foregik fra 1994 til 1999. Der byggedes 66 km tracé, hvoraf de 13,8 km er i tunnel (Romeriksporten). I løbet af foråret 1997 konstateredes omfattende lækager i Romeriksporten. Andre problemer både forlængede og fordyrede byggeprocessen.

Den 8. oktober 1998 åbnede Gardermobanen som planlagt på banestrækningen nordover fra Lillestrøm, men Flytoget måtte køre udenom Romeriksporten. Den 22. august 1999 åbnede Romeriksporten, og Flytoget kom i fuld drift.

Stationer

Eksterne henvisninger 

 Flytoget 

Jernbanestrækninger i Norge
Kyle Massey

Kyle Orlando Massey (født 28. august 1991) er en amerikansk skuespiller. Han er mest kendt for sin rolle som Cory Baxter fra That's So Raven. Massey er også aktuel i serien Cory I det hvide hus.

Masseys far, Rondell Sheridan, spiller Cory Baxters far i både That's So Raven og Cory I det hvide hus.

Eksterne henvisninger

 

Børneskuespillere fra USA
Afroamerikanere
Børne-musikere fra USA
Jon Voight

Jonathan Vincent Voight (født 29. december 1938) er en amerikansk skuespiller. Han er født i Yonkers i New York af en tjekkisk-amerikansk far og en tysk-amerikansk mor. Voights bror er sanger og sangskriver Chip Taylor. Voight studeredee kunst ved The Catholic University of America. Han modtog en Oscar for sin rolle i filmen Coming Home.

Han har også været Oscar-nomineret for sine roller i filmene Midnight Cowboy og Runaway Train. Han har en fast fanskare og fik kultstatus efter en gæsteoptræden i TV-serien Seinfeld hvor han bider Kramer i armen.

Voight giftede sig med den franske skuespilleride Marcheline Bertrand 12. december 1971, og de fik to børn sammen; Angelina Jolie og James Haven. Voight og Bertrand blev separeret i 1976, og blev skilt i 1978.

Eksterne henvisninger 

 

Skuespillere fra USA
Personer fra New York
Amerikanere i 1900-tallet
Amerikanere i 2000-tallet
Oscar for bedste mandlige hovedrolle
Skibstedgaard

Skibstedgaard er en hovedgård, beliggende ved Skibsted Fjord i Sydthy (Ydby Sogn, Refs Herred, nu Thisted Kommune). Gården er kendt siden vikingetiden med kendte ejere siden 1495, hvor den ejedes af Jep Christensen Munk. 
Gårdens nuværende hovedbygning og avlsbygninger stammer fra 1700-tallet. Adressen er: Kammersgårdsvej 30, 7760 Hurup Thy.

Ejere af Skibstedgaard 
 (1495) Jep Christensen Munk af Koustrup
 (1551) Poul Nilssøn
 (1595) Christen Poulsen
 (-1632) Jytte Brok
 (1632-) Stalder Kaas
 (-1669) Christen Kaas
 (1669-1669) Dennes arvinger
 (1669-) (halvdelen) Laur. Bering, Viborg
 (-1684) Theodor de Longueville/Margr. Kaas
 (-1695) Jakob von Holten
 (1695-1697) Rådmand Laur. Nielsen, rådmand i Thisted
 (1697-1706) Mikkel Christensen
 (1706-1713) Søren Kammersgaard, ægt. for. enke
 (1713-1720) Dorthe Linderot
 (1720-1729) Andreas Frederik Opitz
 (1729-1744) Mikkel Pedersen Qvistgaard
 (1744-1746) Ernst Hjelm Hviid
 (1752-1755) Herredsfoged og generalauditør Andreas Høyer til Irup
 (1755-1775) Christen Pedersen 
 (1775-1785) Maren Tøfting (enken)
 (1785-1787) Dennes arvinger
 (1787-1810) Peder Schibsted
 (1810-1815) Niels Sørensen
 (1815-) Laurits Djørup til Avnsbjerg
 (-1821) Niels Larsen
 (-1821) F. J. L. Eyber
 (-1858) Povl S. Breinholt og G. A. Eyber
 (1858-1865) Lars Djernæs
 (1865-1866) Niels J. S. Stokholm 
 (1866-1893) Andreas Eske Carl Bendixsen
 (1893-1903) Poul S. Bendixsen
 (1903-1915) Thorning Christensen Riis
 (1915-) P. Rokkjær og Mølbjerg
 (-1918) Niels Rokkjær
 (1918-1918) Konsortium
 (1918-1942) Andreas Nielsen
 (1942-1945) Høje Christensen
 (1945-1947) Staten
 (1947-1952) Niels Madsen
 (1952-1986) Holger O. Erichsen
 (1986-1990) Knud Erichsen og Jens Erichsen
 (1990-2009) Knud Erichsen
 (2009-nu)   Knud Erichsen og Karen Louise Erichsen

I nutiden 
I dag drives Skibstedgaard som landbrug og feriested.

Herregårde i Thisted Kommune
Herregårde i Thisted Amt